RÅDETS BESLUTNING

af 9. december 1999

om indførelse af et EF-handlingsprogram for civilbeskyttelse

(1999/847/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 308,

under henvisning til forslag fra Kommissionen(1),

under henvisning til udtalelse fra Europa-Parlamentet(2),

under henvisning til udtalelse fra Det Økonomiske og Sociale Udvalg(3),

under henvisning til udtalelse fra Regionsudvalget(4), og

ud fra følgende betragtninger:

(1) Fællesskabets indsats på dette område siden 1985 bør fortsættes med henblik på at styrke samarbejdet mellem medlemsstaterne; de resolutioner, der er blevet vedtaget siden 1987(5), og Rådets beslutning 98/22/EF af 19. december 1997 om indførelse af et EF-handlingsprogram for civilbeskyttelse(6) danner grundlaget for dette samarbejde;

(2) de enkeltforanstaltninger, Fællesskabet har truffet for at gennemføre programmet, bidrager til beskyttelsen af personer, miljø og ejendom i tilfælde af naturkatastrofer og teknologiske katastrofer og en større bevidsthed om samspillet mellem menneskers aktivitet og naturen, der for fremtiden kan gøre det muligt at undgå mange katastrofer, herunder oversvømmelser;

(3) ifølge det program for Fællesskabets politik og virke inden for miljø og bæredygtig udvikling(7), som Kommissionen har forelagt, skal Fællesskabets indsats over for især miljøkatastrofer intensiveres; det samme program opfordrer til, at den videnskabelige forskning og den teknologiske udvikling inddrages i disse aktiviteter;

(4) EF-handlingsprogrammet skal fortsat bidrage til at gøre samarbejdet på dette område mere effektivt; programmet bør i vid udstrækning bygge på de erfaringer, man allerede har gjort;

(5) Fællesskabets samarbejde skal i overensstemmelse med nærhedsprincippet støtte og supplere medlemsstaternes politikker for civilbeskyttelse for at gøre dem mere effektive; en fælles fond af viden og erfaringer vil sammen med gensidig bistand bidrage til at mindske tabet af menneskeliv og antallet af tilskadekomne samt begrænse de materielle, økonomiske og miljømæssige skader i hele Fællesskabet ved at gøre målsætningerne social samhørighed og solidaritet mere håndgribelige;

(6) Unionens isolerede og mest afsidesliggende regioner har nogle særlige karakteristiske træk på grund af de geografiske, orografiske, sociale og økonomiske forhold, der påvirker dem negativt og gør det vanskeligt at bringe hjælp og udstyr frem, hvis der opstår situationer med overhængende fare;

(7) EF-handlingsprogrammet vil skabe gennemsigtighed og befæste og underbygge de forskellige aktiviteter, der gennemføres for at virkeliggøre traktatens mål;

(8) indsatsen for at forebygge risici og skader, viderebringe oplysninger og forberede dem, der i medlemsstaterne er ansvarlige for eller inddraget i civilbeskyttelsen, er vigtig og øger beredskabet over for ulykker; det er også vigtigt at iværksætte EF-aktiviteter for at forbedre teknik og metoder i forbindelse med indsats og afhjælpning af presserende følgevirkninger efter katastrofer;

(9) det er desuden vigtigt at iværksætte aktiviteter med sigte på offentligheden for at hjælpe de europæiske borgere til at beskytte sig selv mere effektivt;

(10) det faste net af nationale civilbeskyttelseskorrespondenter vil fortsat spille en aktiv rolle i sager vedrørende civilbeskyttelse;

(11) de nødvendige gennemførelsesforanstaltninger til denne beslutning bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(8);

(12) denne beslutnings bestemmelser afløser fra den 1. januar 2000 det handlingsprogram, som blev vedtaget ved beslutning 98/22/EF, og som udløber den 31. december 1999;

(13) et finansielt referencegrundlag, jf. punkt 34 i den interinstitutionelle aftale mellem Europa-Parlamentet, Rådet og Kommissionen af 6. maj 1999 om budgetdisciplin og forbedring af budgetproceduren, indsættes i denne beslutning(9) for hele programmets varighed, uden at dette indvirker på budgetmyndighedens beføjelser som fastlagt i traktaten;

(14) traktaten indeholder ikke anden hjemmel for vedtagelse af denne beslutning end artikel 308 -

VEDTAGET FØLGENDE BESLUTNING:

Artikel 1

1. Der indføres et EF-handlingsprogram for civilbeskyttelse, i det følgende benævnt "programmet", for perioden 1. januar 2000-31. december 2004.

2. Programmet skal støtte og supplere medlemsstaternes aktiviteter på nationalt, regionalt og lokalt plan for at beskytte personer, ejendom, og dermed miljøet, i tilfælde af naturkatastrofer og teknologiske katastrofer, uden at dette berører medlemsstaternes interne kompetencefordeling. Formålet er også at fremme samarbejde, udveksling af erfaringer og gensidig bistand mellem medlemsstaterne på dette område.

3. Programmet omfatter ikke nogen foranstaltninger, der tager sigte på at harmonisere medlemsstaternes love og administrative bestemmelser eller opbygningen af det nationale beredskab i medlemsstaterne.

Artikel 2

1. Kommissionen gennemfører programmets foranstaltninger.

2. Programmet gennemføres ved hjælp af en treårig rullende plan, som genbehandles hvert år, og som vedtages efter proceduren i artikel 4.

3. Det finansielle referencegrundlag til gennemførelsen af programmet er på 7,5 mio. EUR.

De årlige bevillinger godkendes af budgetmyndigheden inden for rammerne af det finansielle overslag.

4. Programforanstaltningerne og finansieringsordningerne for Fællesskabets bidrag fremgår af bilaget.

Artikel 3

1. Den rullende plan for programmets gennemførelse skal omfatte de enkelte foranstaltninger, der skal udføres.

2. De enkelte foranstaltninger udvælges fortrinsvis efter følgende kriterier:

a) deres bidrag til at forhindre risikoen for, at mennesker, ejendom, og dermed miljøet, lider skade i tilfælde af naturkatastrofer og teknologiske ulykker

b) deres bidrag til at øge beredskabet hos dem, der tager sig af civilbeskyttelsen i medlemsstaterne, og forbedre deres evne til at sætte ind over for katastrofesituationer

c) deres bidrag til at spore og undersøge årsagerne til katastrofer

d) deres bidrag til at forbedre midler og metoder til forudsigelse, teknik og metoder i forbindelse med indsats og afhjælpning af presserende følgevirkninger efter katastrofer

e) deres bidrag til oplysning, uddannelse og bevidstgørelse for at hjælpe borgerne til at beskytte sig selv mere effektivt.

3. De enkelte foranstaltninger udføres i nøje samarbejde med medlemsstaterne.

4. Foranstaltninger i henhold til dette program bør i alle relevante tilfælde tage sigte på at bidrage til:

- at civilbeskyttelsesmålsætninger inddrages i Fællesskabets og medlemsstaternes øvrige politikker og foranstaltninger, herunder særlig risikovurdering i forbindelse med en vurdering af virkningen af anlæg og aktiviteter

- samt til programmets sammenhæng med andre EF-foranstaltninger.

5. Resultaterne af Fællesskabets og medlemsstaternes forskning på de relevante områder inddrages i de enkelte foranstaltninger.

Artikel 4

1. Kommissionen bistås af et udvalg.

2. Når der henvises til dette stykke, anvendes artikel 4 og 7 i afgørelse 1999/468/EF.

Den frist, der er omhandlet i artikel 4, stk. 3, i afgørelse 1999/468/EF fastsættes til tre måneder.

3. Udvalget vedtager selv sin forretningsorden.

Artikel 5

Kommissionen vurderer programmets gennemførelse midtvejs og før dets afslutning og aflægger inden den 30. september 2002 og den 31. marts 2004 rapport til Europa-Parlamentet og Rådet.

Artikel 6

Denne beslutning anvendes fra den 1. januar 2000.

Artikel 7

Denne beslutning er rettet til medlemsstaterne.

Udfærdiget i Bruxelles, den 9. december 1999.

På Rådets vegne

O. HEINONEN

Formand

(1) EFT C 28 af 3.2.1999, s. 29.

(2) EFT C 279 af 1.10.1999, s. 210.

(3) EFT C 169 af 16.6.1999, s. 14.

(4) EFT C 293 af 13.10.1999, s. 53.

(5) EFT C 176 af 4.7.1987, s. 1;

EFT C 44 af 23.2.1989, s. 3;

EFT C 315 af 14.12.1990, s. 1;

EFT C 313 af 10.11.1994, s. 1.

(6) EFT L 8 af 14.1.1998, s. 20.

(7) EFT C 138 af 17.5.1993, s. 5.

(8) EFT L 184 af 17.7.1999, s. 23.

(9) EFT C 172 af 18.6.1999, s. 1.

BILAG

>TABELPOSITION>